31997D0038
L 014/61
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 18 декември 1996 година
относно специалните здравни изисквания при внос на яйчни продукти за консумация от човека
(текст от значение за ЕИП)
(97/38/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/118/ЕИО на Съвета от 17 декември 1992 г. относно ветеринарно-санитарните и здравните изисквания, регулиращи търговията и вноса в Общността на продукти, които не подчинени на въпросните изисквания, определени със специални правила на Общността, посочени в глава I от приложение А към Директива 89/662/ЕИО, и, по отношение на патогените, в Директива 90/425/ЕИО (1), последно изменена с Решение 96/405/ЕО на Комисията (2), и по-специално текста на първото тире от глава 2 от приложение II,
като взе предвид Директива 89/437/ЕИО на Съвета от 20 юни 1989 г. относно хигиената и здравните проблеми, които засягат производството и пускането на пазара на яйчни продукти (3), последно изменена с Директива 96/23/ЕО (4), и по-специално член 11, параграф 4 от нея,
като има предвид, че глава III от Директива 92/118/ЕИО определя общи условия за внос в Общността; като има предвид, че трябва да се предвидят специални ветеринарно-санитарни изисквания за внос на яйчни продукти; като има предвид, че последните трябва да бъдат най-малко толкова строги, колкото и условията в сила за пускането на същите продукти на пазара;
като има предвид, че на първо време трябва да се изготви стандартен образец на здравен сертификат, който да съпровожда яйчните продукти при внос; като има предвид, че общностният списък на предприятия от трети страни и одобрени начини на обработка на общностно равнище, ще се определят на по-късна дата; като има предвид, че до приемането на съответните решения компетентният орган на всяка трета страна трябва да удостовери, че яйчните продукти идват от одобрени предприятия и са били подложени на съответната обработка, така че да отговарят на изискваните за аналитични характеристики, предвидени в глава VI от приложението към Директива 89/437/ЕИО;
като има предвид, в допълнение, че тъй като е възможно признаването на условия, предлагащи равностойни гаранции, дадена трета страна може да внесе в Комисията предложение с оглед тяхното признаване, което тя да разгледа;
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Настоящото решение определя специални здравни изисквания за яйчните продукти, предназначени за пряка консумация от човека или производство на храни.
Член 2
За целите на настоящото решение се прилагат определенията по смисъла на член 2 от Директива 89/437/ЕИО.
Член 3
Вносът на яйчни продукти се извършва при следните условия:
1.
продуктите са получени от яйца от кокошки, гъски, патици, пуйки, токачки или пъдпъдъци, но не и от смесване на яйца от различни видове;
2.
продуктите са били обработени и приготвени в предприятие/предприятия, одобрено/одобрени от компетентен орган, и отговарят на изискванията съгласно глави I и II от приложението към Директива 89/437/ЕИО;
3.
продуктите са били приготвени при спазване на хигиенните изисквания съгласно глави III и V от приложението към Директива 89/437/ЕИО и са от яйца, отговарящи на изискванията съгласно глава IV от същото приложение;
4.
продуктите са били обработени по начин, по който да отговорят на изискваните аналитични характеристики съгласно глава VI от приложението към Директива 89/437/ЕИО;
5.
продуктите отговарят на изискваните аналитични характеристики съгласно глава VI от приложението към Директива 89/437/ЕИО;
6.
продуктите са били подложени на здравен контрол в съответствие с глава VII от приложението към Директива 89/437/ЕИО;
7.
продуктите са пакетирани в съответствие с условията съгласно глава VIII от приложението към Директива 89/437/ЕИО;
8.
продуктите са съхранявани и транспортирани в съответствие с условията съгласно глави IХ и Х от приложението към Директива 89/437/ЕИО;
9.
продуктите отговарят на стандартите на Общността за остатъчни вещества, които са вредни или могат да изменят органолептичните характеристики на продукта или да направят консумацията му опасна или вредна за човешкото здраве.
Член 4
Всяка пратка яйчни продукти се съпровожда от оригинален здравен сертификат, номериран, попълнен, подписан и датиран, състоящ се от една страница, в съответствие с образеца, приложен към настоящото решение.
Член 5
Сертификатът се съставя на поне един от официалните езици на държавата-членка, през която стоката се въвежда в Общността.
Член 6
Настоящото решение влиза в сила на 1 януари 1997 г.
Член 7
Адресати на настоящото решение са държавите-членки.
Съставено в Брюксел на 18 декември 1996 година.